Stort problem at få nye ledere til skoler i Mariagerfjord

Kun i alt otte ansøgere har lagt billet ind på tre ledige skolelederjob i Mariagerfjord Kommune. Og der er heller ikke rift om at blive viceskoleledere. Alt i alt må jobbene som skoleledere på Rostrup Skole, Søbakkeskolen og Mariager Skole samt viceskoleledere på Astrup Skole og Havbakkeskolen findes i et smalt ansøgerfelt. De få ansøgere kan hænge sammen med den uafklarede skolestruktur i Mariagerfjord Kommune. Truede skoler ikke interessante Både Rostrup Skole, Søbakkeskolen og Astrup Skole risikerer at lukke afhængigt af, hvilken model politikerne beslutter sig for i juni 2008. - Det er åbenbart ikke længere attraktivt at lede en skole, selv om det foregår i et ledelsesteam, siger Mariagerfjords skolechef Torben Bugge til nordjyske.dk. Han udelukker ikke, at usikkerheden om skolelukninger med virkning fra skoleåret 2009/2010 spiller ind.